Laos' forhistorie
Kendskabet til Laos' arkæologi er begrænset, men udgravninger i 1930'erne i klippely og huler i den nordlige del af landet har afsløret levn fra Hoabinh-kulturen, en jæger-, fisker- og samlerkultur, som kendes fra hele Sydøstasien. De simple stenredskaber dateres til mellem 9000 og 3000 f.v.t. I de yngste kulturlag er fundet ægslebne redskaber og lerkarskår med simpel, indridset ornamentik; sammenhæng med agerbrug er ikke påvist, og en neolitisk risavlerkultur er endnu ikke fundet i Laos.
Fund af store kedeltrommer af bronze langs Mekongfloden antyder, at der her omkring begyndelsen af vor tidsregning har været rige samfund med handelskontakter langs floden. Fra omtrent samme tid er fundene på Lerkrukkesletten af bl.a. store stenkrukker. De største er over 3 m høje og vejer mere end 15 t. I forbindelse med dem er undertiden fundet brændte knogler, lerkar og mindre jerngenstande; i Ban Ang findes i centrum for krukkerne en hule, hvor der er foretaget ligbrændinger. I 1996 blev der nær Vientiane udgravet en større samling af store lerkrukker fra 300-t. e.v.t., indeholdende mindre lerkar og enkelte jerngenstande.